정조 22년
戊午十二月十入日辰時上御便殿都目政事入侍時行都承旨李晩秀行左承旨曺允大行右承旨申耆左副承旨李海愚右副承旨鄭東親同副承旨沈象奎記事官金啓溫假注書尹東壽金啓河記注官金景煥承膺祚吏曹判書金文淳參判李敬一參議任希存正郞李弘達沈普永李東萬佐郞曺錫中兵曹判書李時秀參判柳誼正郞李海淸李勉昇佐郞趙台榮申淑夫宗仁金處巖以次進伏訖命書傳敎曰入侍注書尙瑞院官員竝陞六忠臣淸白吏子孫西北松都人錄用守令初仕擇擬事分付上曰吏曹佐郞李基慶改差其代擬入待下批先入侍後謝恩出榻敎上曰前吏曹佐郞黃基天仍任出榻敎上曰前假注書李允謙李弘謙仍察上下注書之任出榻敎賤臣等與吏曹佐郞黃基天偕入進伏晩秀曰親臨大政筵體至嚴而吏曹參議任希存與郞官高聲酬酢事甚未安從重推考何如上曰依爲之出擧條文淳曰今都目大政各岐仕滿應遷者相避及未準朔監察禁府都事戶曹刑曹工曹漢城府郞官平市署官員五部令各司久任時推人員竝擬何如上曰依爲之出擧條文淳曰四館陞出六品時例有九處講後遷轉之規而承文院褒貶如或有故過限則四館積滯不可不慮故自前雖未經九處講亦有陞文之規矣今秋冬等褒貶不得爲之故當出六品者未免積滯依例勿拘陞擬何如上曰依爲之文淳曰守令多窠今當差出而未準朔禁軍將及營將邊將虞候中軍都事守令察訪竝擬何如上曰依爲之文淳曰蔭仕六品官之陞五品者每於過都政後照擬而見今在職者絶無經一考之人五品官無以推移備擬未經一考之人依例勿拘陞擬何如上曰依爲之文淳曰宣川防禦使今當差出而擬望之人乏少他道守令竝擬何如上曰依爲之文淳曰今日大政本曹郞官當爲備員而佐郞李基慶身病猝重改差何如上曰依爲之其代擬入先入侍後謝恩可也竝出擧條命書榻敎曰吏曹佐郞李基慶改差其代擬入先入侍後謝恩上曰前吏曹佐郞黃基天仍任出榻敎基天進伏時秀曰邊地履歷僉使營將中軍虞候今當差出而擬望之人之少已準朔守令及未準朔禁軍將虞候竝擬何如上曰依爲之時秀曰陞資拜營將者以不職遞罷則勿計朔數多少還收資級載在法典矣今秋冬等褒貶慶州營將趙尙州營將李厚在居中罷職安東營將金翰周自臣曹降置中考罷黜所授加資依法典還收故敢此仰達矣上曰依爲之時秀曰諸道營將責任甚重故未經守令者例不得擧擬而獨於兵虞候則雖未經守令直擬營將事涉如何自今兵虞候中未經守令人則毋得直擬營將以西北統虞候或中軍區處事定式而近來無履歷堂上武臣之積滯亦屬可悶此後則有堂下虞候僉使履歷人堂上中軍僉使履歷人許擬履歷中軍虞候如未經守令兵虞候新加資之例旣經履歷中軍虞候之後與守令履歷一體施行則庶爲疎通之道故敢此仰達矣上曰依爲之竝出擧條命書傳敎曰西京之重吏選卽敦本愛民之意也文景之際自令長至二千石陞爲公卿其間不過三四轉固無淸官美銜之設爲通塞排比之階者故官吏長子孫淸愼畏法風流篤厚元元熙熙蔚然有三代之餘風今也不然百僚之中分爲三班三班之中又有許多岐路用人旣用科目而爲臺省館署法從之列者乃反不若蔭武內而不得爲掌賦之職外而不得爲字牧之任又或平地推躋使之參聞廟謨以其踐履之無素也聞見之靡據也於金穀甲兵茫昧如瞽之鋪籌下於此者皓髮藍袍往往不免於窘之眞所謂所用非所求是豈故例則然蓋因謬襲轉甚若使新進文臣試吏下邑兼及郵障習知民生之疾苦及其馹召而來也簉言退牘歷陳興弊擧瘼之策則九重雖邃四野在通其爲裨民國遠勝於一遣衣繡之行虞廷之敷奏明試只當如此朱夫子自南康入對延和首言經總之錢科罰之事近者文倅之許令應旨外史之飭諭照察夫豈無料量而然哉曾於賓筵詢問大臣諸宰使之爛商稟裁側聽無聞竊爲泄泄也今番大政又此申複更令廟堂知悉另究對揚又嘗以故相之奏爲甚是屢提文蔭武交差事言於筵席而訖未指一定式近或特敎換窠卽試其可否之意也今都政見窠亦必稟旨互擬事分付東銓允大曰新除授兵曹參知蔡弘遠卽爲牌招以爲同參政事之地何如上曰依爲之出擧條上曰適閱官案則成德朝年旣最多當今生存安衡直且過乙卯回榜而竝不一擬於政目豈非欠事乎其他各道資憲以上年老淹滯者詳考官案隨窠擬入命書傳敎曰年前李靖模之以初任直擬以湖倅爲其先故也忠烈公任瑋之子始官之年爲年限云若待其計仕出六則將爲七十官享非可論此家此人何拘常格參奉任希耇今日政守令差遣又命書傳敎曰是年是月卽我仁宣聖母誕降之舊甲也回薄孤辰只隔數日愴慕之思與秋謁兩陵時一般近來本房直派無從宦之人豈非闕典況當沙麓三屆之時乎府院君奉祀孫令該曹問名調用於本陵齋郞仍令當日謝思趁聖后誕辰入直齋所又命書傳敎曰闋服之後尙未霑祿前主簿洪後榮今日政復職調用又命書傳敎曰是誰之家陞資之後尙今潦倒仁川府使黃運祚今日政陞擬內職上曰違牌及在外臺諫許遞出榻敎上曰永興府使金熙朝今日政內移出榻敎上曰寧陵參奉權付軍職待都政後單付參奉命書傳敎曰東邑海弊釐正之時觀於貶題知有該倅之病不可爲治三陟府使兪漢雋改差差代使之明日辭朝仍令少退少頃諸臣以次進伏文淳曰新豐府院君奉祀孫初仕調用事命下而自臣曹訪問則其奉祀孫年尙未滿支孫中張瀚爲名人聞已年滿云矣上曰此是張鴻之四寸耶文淳曰然云矣上曰然則以年滿之張瀚擬入原傳敎改書出可也命書榻敎曰豐德府使今政以堂下蔭官擬入允大曰所斤僉使劉德基之名誤書以漢基至蒙恩點矣原望筒改付標以入而兵曹判書李時秀推考何如上曰依爲之出擧條命書榻敎曰漣川縣監今日政令該曹付軍職其代差出又命書榻敎曰五衛將忠翊忠壯將在外人改差今日政差出又命書榻敎曰西銓疏滯莫如都判以下至于訓副次次疎通而今番窠窄云魚面神光遞付者竝付軍職待上來卽爲甄復其代以爲循資陞擬之地又命書榻敎曰山林外在外臺諫及亞尹許遞今日政差代命書傳敎曰適閱官案月川君李泰漢爲鷄林府院君六代孫而承襲封君年爲七十七又爲故相貞翼之傍孫則此人之未經亞尹摠管豈不是欠典令兩銓此後隨窠擬入上曰武弁之未經西北邊將者毋得備擬於副正僉正事曾有飭敎而今此南志復之尙不區處豈成說乎古則雖文臣皆爲參下邊將近來李勉兢諸人亦已行之矣今人固陋未知此例此後則雖承傳宣傳官如未經西北邊將則勿爲擧論於副正事永爲定式遵行也文淳曰南志復今當擬望於副正而自是未經五品今政亦當次次陞擬以入乎上曰唯命書榻敎曰井邑縣監當日辭朝給馬下送又命書榻敎曰判義禁所帶京兆之任許遞東觀曰判義禁洪良浩牌不進推旨今方捧入而禁府開坐有命議處坐起次堂例不得擧行更爲牌招何如上曰依爲之出擧條命書榻敎曰泰川縣監李惟銓閑邑相換又命書榻敎曰新除授臺諫皆卽牌招察任又命書榻敎曰泰川縣監李惟銓加平郡守鄭殷祥相換上曰違牌及在外臺諫許遞出榻敎又命書榻敎曰价川郡守申義顯神光僉使高厚鎭相換又命書榻敎曰此時嶺南守令不可等待其上來況下等之代尤不可一刻曠官榮川郡守趙鎭宣與新除授平康縣監李英秀相換使之當日辭朝給馬下送仍敎曰榮川郡守井邑縣監肅拜單子催促捧入賤臣承命捧入上曰下直守令入侍出榻敎弘謙出傳與榮川郡守李英秀井邑縣監金魯正偕入進伏命奏七事魯正仰奏之際換奏晩秀曰井邑縣監金魯正七事仰奏之際誤換次序不可無警推考何如上曰依爲之出擧條敎英秀曰年幾何英秀曰年今五十二矣上曰榮川自是賑邑曠官可悶故俄有當日給馬下送之命而門鑰已下待明曉卽爲發程可也敎魯正曰年幾何魯正曰年今五十六矣上曰汝與故相爲至親耶魯正曰寸數則遠矣上曰下往善爲之也命書傳敎曰西之慈城北之厚州復許墾闢而姑未信其設邑當否兩道近處乘障者必以訓正副正或宣傳官等差遣及其滿瓜而無罪遞來者直除各其道內守令使關防不疎風土習知爲裨補於公私在此輩亦豈無所得特以定式猶不分明漸與當初本意解弛此後訓鍊正及副正未經西北別擇窠邊將初勿擧論於守令事指一分付以此書之官案時秀曰全羅兵使今當差出而擬望之人乏少同道他道水使竝擬何如上曰依爲之時秀曰訓鍊正前望中在京無故人只有二人以二望擬入故敢此仰達矣上曰依爲之時秀曰俄者中樞都事朴東秀以部薦人不當擬於都事之職而緣臣昏謬誤擬至於蒙點不勝惶恐原望筒勿施何如上曰相換可也竝出擧條仍命書榻敎曰兵曹判書李時秀推考中樞都事望筒相換東觀曰禁府開坐旣有成命今日政新除授禁府堂上竝待下批牌招以爲備員擧行之地何如上曰依爲之出擧條命書榻敎曰价川自是難治向來事後當以有氣力之人差送念其家先之外故宰臣完營治績稔聞之甑山縣令李仁祜价川郡守拔例相換又命書傳敎曰每都政旣命諸道修啓則其所振淹豈可一番塞責而已乎京畿前代登萬戶安舜命湖西前僉正柳鎭曄年皆七十內外登科四十年內外諸道中軍中作窠陞品差送湖南前中軍鄭宅柱以已行副正器正年六十九登科三十四年而在於未經內將秩同道前僉使李成龍年與登科各加十年於宅柱嶺南前縣監徐命國年與登科亦相似各人皆於今政相當職收用使之上來肅命其中如不可强起者亦令道臣具由報曹又命書傳敎曰上土僉使金養和以宣川防禦首擬移擬矣上土見窠下送後若準瓜連上則仍用防禦履歷事分付書之官案又命書榻敎曰都摠經歷權思漢副正見窠擬入又命書榻敎曰新除授漢城判尹徐秉德牌招又命書榻敎曰內乘洪理燮仍任又命書傳敎曰昨旣徹曉今又侵夜酬應非難恐有遺照都政姑罷明日爲之又命書傳敎曰二十五日受誓戒其後日次除夕相値再明日雖値望闕禮次對依例來會事招致備郞言于大臣又命書榻敎曰正朝望闕禮習儀退行於再明日又命書榻敎曰敦寧都正老病人改差仍敎曰今日更鼓已下都政勢將姑罷吏兵房承旨留宿於鑄字所吏兵判則留宿於弘化門外公廨而政望排比十分更商毋至疎漏之歎可也仍命權退諸臣以次退出